Source: https://illes-law.hu/versenyjog/europai-kartell-magyar-birosag-elott/
Timestamp: 2020-01-18 00:04:00+00:00

Document:
Európai kartell magyar bíróság előtt? - Illés Ügyvédi Iroda
Európai kartell magyar bíróság előtt?
Szerző: dr. Illés Ádám | okt 17, 2019 | Versenyjog
Ikonikus döntés született az Európai Bíróság előtt egy előzetes döntéshozatali ügyben. Magyar bíróság előtt indult kártérítési per európai kartellügy kapcsán, a kérdés az volt, hogy az eljárás maradhat-e magyar bíróság előtt.
Általában egy piacon, ahol több termék is jelen van, az egyik árának az emelése következtében a vevők „átpártolhatnak” egy másik termékhez, amennyiben az megfelelően helyettesíti azt, amelyiknek az ára emelkedett. Ez nyilvánvalóan nem kedvez a termék gyártójának, hiszen vásárlókat veszít, ezért senki sem szeret „egyedül” árat emelni. Kartell esetén azonban a terméket gyártók/árusítók a színfalak mögött meggyeznek, hogy azonos áron kínálják a(z) egymást helyettesítő termék(ek)et. Ezzel a termék vásárlói nyilvánvalóan hátrányos helyzetbe kerülnek. Pontosan emiatt szigorúan tiltott a kartell az Európai Unió egész területén.
A jelen ügyben egy magyar vállalkozás állította, hogy kárt szenvedett egy Európán átívelő kamionkartell miatt. A kartellben részt vett több nagy kamiongyártó cég – a MAN, a Daimler, az Iveco, a Volvo és DAF. Külön érdekessége az ügynek, hogy a károsult magyar cég, Magyarországon indított pert a Győri Törvényszék előtt, amely az Európai Bíróság (EUB) segítségét kérte annak a kérdésnek a megválaszolásában, hogy egyáltalán jogosult-e eljárni az ügyben.
Az EUB álláspontja szerint nincs akadálya a Törvényszék eljárásának, tehát a károsultak igényt érvényesíthetnek azon bíróságok, így a magyar bíróság előtt is, ahol a torzított piaci árakat alkalmazták, és ahol a károsult állítása szerint a kár bekövetkezett, még akkor is, ha a kereset a szóban forgó kartell olyan résztvevője ellen irányul, akivel a károsult nem létesített szerződéses jogviszonyt.
Az EUB döntése azért precedens értékű, mert kimondja, hogy nincs jelentősége annak, melyik kartelltagtól vették a terméket, bármelyik kartelltag perelhető. Annak sincs jelentősége, hogy milyen szerződéses konstrukcióban használták ezeket a kamionokat – a konkrét esetben védekezés volt ugyanis, hogy a kamionokat lízingelték, aminek következtében nem a lízingbevevő a tulajdonos, tehát nem őt érte a kár. A bíróság szerint azonban a lízingbevevőt érte a kár, hiszen a lízingbeadó csak a kartell által megnövelt árakra tudja rátenni a saját hasznát.
Az Európai Bíróság ítélete tehát megerősítette, hogy az európai szintű kartellek esetén a jogsértés által okozott károk megtérítése érdekében a károsult saját országának bírósága előtt érvényesítheti igényét.
Így alakul a 2020. évi általános munkarend
Gyerekvitamin reklámja miatt bírságolt a GVH
Jövőre a KKV-k sem úszhatják meg a hatósági eljárásokat egy figyelmeztetéssel
Üzemi baleset: hogyan előzhető meg és mi a teendő, ha már megtörtént?
A GDPR első éve és a NAIH gyakorlata

References: bíróság 
 bíróság 
 Bíróság 
 bíróság 
 bíróság 
 Bíróság 
 bíróság 
 bíróság 
 Bíróság